തിയേറ്ററില് ഇടിച്ച് കയറി കണ്ട കാലഘട്ടത്തിലാണ് മമ്മൂട്ടിയോടുള്ള ആരാധന തുടങ്ങിയത് ജി. മാര്ത്താണ്ഡന് ജന്മദിനത്തില് മമ്മൂട്ടിക്കുള്ള ആശംസകള് കൊണ്ട് സോഷ്യല് മീഡിയ നിറഞ്ഞിരിക്കുകയാണ്. ഇതില് മമ്മൂട്ടിക്കൊപ്പമുള്ള തന്റെ ആദ്യ ചിത്രത്തിന്റെ അനുഭവം പങ്കുവെയ്ക്കുകയാണ് സംവിധായകന് ജി. മാര്ത്താണ്ഡന്. തന്റെ ഫേസ്ബുക്കില് കുറിച്ച മാര്ത്താണ്ഡന്റെ പോസ്റ്റിന്റെ പൂര്ണ രൂപം ചുവടെ ചേര്ക്കുന്നു മെഗാസ്റ്റാര് , പഠിച്ചിരുന്ന കാലത്ത് തിയറ്ററില് ഇടിച്ചുകയറിക്കണ്ട സിനിമകളിലൂടെയാണ് മമ്മൂട്ടി സാറിനോടുള്ള ആരാധന തുടങ്ങുന്നത്. അന്നു തുടങ്ങിയതാണ് ഒരു സിനിമ സംവിധായകന് ആകണം എന്നും അതില് മമ്മൂട്ടി സാര് തന്നെ നായകനാകണമെന്നുള്ള ആഗ്രഹവും. 2013ല് ദൈവത്തിന്റെ സ്വന്തം ക്ലീറ്റസ് എന്ന ചിത്രത്തിലൂടെ ആ ആഗ്രഹം എനിക്ക് എനിക്ക് സാധിച്ചെടുക്കാന് കഴിഞ്ഞു. നിരവധി പുതുമുഖ സംവിധായകരെ സിനിമാ രംഗത്തേക്ക് കൈപിടിച്ചുയര്ത്തിയ മമ്മൂട്ടി സാര് തന്നെയാണ് എന്നെയും സംവിധായകന് ആക്കിയത്.അതില് എനിക്കെന്നും സന്തോഷം ആണുള്ളത്. ക്ലീറ്റസിന്റെ റിലീസ് കഴിഞ്ഞ് ഒരാഴ്ച കഴിഞ്ഞാണ് ഞാന് സാറിനെ കാണാന് ബെംഗലൂരുവില് ഒരു സിനിമയുടെ സെറ്റില് ചെല്ലുന്നത്. തിയറ്ററില് ക്ലീറ്റസ് നല്ല വിജയത്തോടെ അപ്പോള് ഓടുകയായിരുന്നു. സാറിന്റെ അടുത്ത് എത്തിയ എന്നോട് അദ്ദേഹം ഇരിക്കാന് പറഞ്ഞു. ഞാന് പക്ഷേ ഇരുന്നില്ല, വീണ്ടും പറഞ്ഞു ഇപ്പോ നിനക്ക് ധൈര്യമായിട്ട് ഇരിക്കാം. ഞാന് പക്ഷേ നിന്നതേയുള്ളൂ. സാര് പറഞ്ഞു, ഇപ്പോള് നീ സഹ സംവിധായകന് അല്ല ഒരു സംവിധായകന് ആണ്. മലയാളസിനിമയില് ഒരു സിനിമ സംവിധാനം ചെയ്തിരിക്കുന്നു. ഒരു സംവിധാനമായി ഞാന് മാറിയിരിക്കുകയാണെന്ന യാഥാര്ഥ്യം അപ്പോഴാണ് മനസ്സിലാക്കുന്നത്. ശരിക്കും ജീവിതത്തില് വല്ലാത്ത ഒരു നിമിഷം ആയിരുന്നു അത്, ഒരു അഭിമാനത്തിന്റെ നിമിഷം. എന്റെ കണ്ണു നിറഞ്ഞുപോയി. അതുപോലെ തന്നെ സാറുമായി നിരവധി ഫോട്ടോ എന്റെ കയ്യില് ഉണ്ടെങ്കിലും ഈ രണ്ടു ഫോട്ടോകള് എന്നും എന്റെ ഹൃദയത്തോട് ചേര്ന്നു നില്ക്കുന്നതാണ്. അതില് ഞാനും സാറും ഉള്ള ഫോട്ടോ, അത് സെല്ഫി എടുക്കാന് ആയിട്ട് ഞാന് തുടങ്ങിയപ്പോള് എന്റെ കൈ വിറച്ചു. അത് കണ്ടിട്ട് സാര് തന്നെയാണ് ഫോട്ടോ എടുത്തത്. അതുപോലെ രണ്ടാമത്തെ ഫോട്ടോയില് എന്റെ അമ്മയും കൂടെയുണ്ട്. മക്കളുടെ നന്മയ്ക്കു വേണ്ടി എന്നും പ്രാര്ഥിക്കുന്നത് അമ്മമാര് തന്നെയായിരിക്കും. അതുപോലെ എന്നെ ഒരു സംവിധായകന് ആക്കിയ സാറിന് വേണ്ടിയും അമ്മ എന്നും പ്രാര്ഥിക്കുന്നുണ്ട് എന്നുള്ള കാര്യം എനിക്ക് ഉറപ്പാണ്. ഈ ജന്മദിനത്തില് സാറിന് ദൈവം എല്ലാ ആയുരാരോഗ്യസൗഖ്യവും നല്കട്ടെ എന്ന് പ്രാര്ഥിക്കുന്നു. ഒപ്പം എന്റെ സാറിന് എന്റെയും എന്റെ അമ്മയുടെയും ഹൃദയം നിറഞ്ഞ ജന്മദിനാശംസകള് നേരുന്നുThe post തിയേറ്ററില് ഇടിച്ച് കയറി കണ്ട കാലഘട്ടത്തിലാണ് മമ്മൂട്ടിയോടുള്ള ആരാധന തുടങ്ങിയത് ജി. മാര്ത്താണ്ഡന് first appeared on MalayalamExpressOnline.